RETTENS DOM (Første Afdeling)

6. marts 1997

Forenede sager T-40/96 og T-55/96

Armel de Kerros og Véronique Kohn-Bergé

mod

Kommissionen for De Europæiske Fællesskaber

»Tjenestemænd — ansættelse — adgang til interne udvælgelsesprøver — meddelelse om udvælgelsesprøve — adgangsbetingelser — betingelse vedrørende anciennitet inden for tjenesten«

Fuldstændig gengivelse på fransk II-135

Angående:

I sag T-40/96 påstand om annullation af den af udvælgelseskomiteen ved den interne udvælgelsesprøve KOM/T/B/96 trufne afgørelse og i sag T-55/96 påstand om annullation af den af udvælgelseskomiteen ved den interne udvælgelsesprøve KOM/T/C/96 trufne afgørelse, begge om ikke at give sagsøgerne adgang til de nævnte udvælgelsesprøver med den begrundelse, at de ikke opfylder betingelsen om tre års uafbrudt ansættelse ved De Europæiske Fællesskaber som midlertidigt ansat i henhold til ansættelsesvilkårene for de øvrige ansatte i Fællesskaberne.

Udfald:

Annullation.

Resumé af dom

Sagsøgeren i sag T-40/96 tiltrådte tjenesten ved Kommissionen for De Europæiske Fællesskaber den 16. marts 1992 som hjælpeansat i kategori B. Den oprindelige kontrakt blev indgået for en periode på seks måneder og forlænget to gange indtil den 15. marts 1993. Fra den 16. til den 31. marts 1993 fortsatte sagsøgeren med at varetage de samme opgaver, men som supplerende vikar i kategori B. Med virkning fra den 1. april 1993 ansatte Kommissionen sagsøgeren som midlertidigt ansat indplaceret i lønklasse B5. Ansættelseskontrakten blev indgået for en periode på seks måneder. Også denne kontrakt blev forlænget med forskellige perioder frem til den 31. marts 1996. Den 22. august 1995 offentliggjorde Kommissionen meddelelsen om den interne udvælgelsesprøve baseret på prøver, KOM/T/B/96, for Kommissionens midlertidigt ansatte i kategori B. I punkt II b) i meddelelsen blev det præciseret, at ansøgerne senest den 30. september 1995 skulle have haft mindst tre års uafbrudt ansættelse ved De Europæiske Fællesskaber som midlertidigt ansat i henhold til ansættelsesvilkårene for de øvrige ansatte i Fællesskaberne (herefter »ansættelsesvilkårene«). Sagsøgeren ansøgte om adgang til udvælgelsesprøven. Ved skrivelse af 18. december 1995 meddelte udvælgelseskomiteen sagsøgeren, at han ikke kunne få adgang til de skriftlige prøver. Udvælgelseskomiteen fastslog, at han ikke opfyldte adgangsbetingelsen i punkt II b) i meddelelsen om udvælgelsesprøven.

Sagsøgeren i sag T-55/96 blev ansat af Kommissionen som hjælpeansat i kategori C med virkning fra den 16. oktober 1991 for en periode på fire måneder. Gyldighedsperioden for sagsøgerens kontrakt som hjælpeansat blev forlænget frem til den 15. oktober 1992. Fra den 16. til den 31. oktober 1992 blev sagsøgeren stillet til rådighed for Kommissionen af virksomheden Manpower. Ved skrivelse af 30. oktober 1992 tilbød Generaldirektoratet for Personale og Administration (GD IX) sagsøgeren en kontrakt som midlertidigt ansat for en periode på tolv måneder. Med virkning fra den 1. november 1992 beklædte sagsøgeren den samme stilling i henhold til en kontrakt som midlertidigt ansat indplaceret i lønklasse C5. Denne kontrakt blev forlænget flere gange. Den 22. august 1995 offentliggjorde Kommissionen meddelelsen om den interne udvælgelsesprøve baseret på prøver, KOM/T/C/96, for Kommissionens midlertidigt ansatte i kategori C med henblik på oprettelse af en reserveliste. I meddelelsens punkt II b) blev det præciseret, at ansøgerne senest den 30. september 1995 skulle have haft mindst tre års uafbrudt ansættelse ved De Europæiske Fællesskaber som midlertidigt ansat i henhold til ansættelsesvilkårene. Sagsøgeren indgav ansøgning om adgang til udvælgelsesprøven. Ved skrivelse af 18. december 1995 meddelte udvælgelseskomiteen sagsøgeren, at hun ikke kunne få adgang til de skriftlige prøver, fordi hun den 30. september 1995 ikke opfyldte betingelsen om mindst tre års uafbrudt ansættelse ved De Europæiske Fællesskaber som midlertidigt ansat i henhold til ansættelsesvilkårene.

Realiteten

Anbringendet om en åbenbar fejlvurdering

Retten bemærkede, at den adgangsbetingelse, som udvælgelseskomiteen anvendte, udtrykkelig krævede, at ansøgerne skulle have haft mindst tre års uafbrudt ansættelse som midlertidigt ansat i henhold til ansættelsesvilkårene. Da sagsøgerne ikke kan godtgøre, at de har haft tre års uafbrudt ansættelse som midlertidigt ansat, idet de begge i en periode på to uger i løbet af de pågældende tre år har udført deres opgaver som vikar, gjorde udvælgelseskomiteerne sig ikke skyldige i nogen fejlvurdering af de faktiske omstændigheder, da de besluttede, at sagsøgerne ikke opfyldte den omtvistede betingelse (præmis 27).

Anbringendet om en tilsidesættelse af vedtægtens artikel 27, stk. 1, og artikel 29, stk. 1, og af retten for midlertidigt ansatte til at deltage i interne udvælgelsesprøver

Retten fandt, at det er uforeneligt med artikel 27, stk. 1, i vedtægten for tjenestemænd i De Europæiske Fællesskaber (herefter »vedtægten«) — hvorefter det ved ansættelse skal tilstræbes, at institutionen sikres medarbejdere, der opfylder de højeste krav til kvalifikationer, indsats og integritet — sammenholdt med vedtægtens artikel 29, stk. 1, og derfor ulovligt at opstille en betingelse i en meddelelse om udvælgelsesprøve om, at ansøgerne skal have haft mindst tre års uafbrudt ansættelse som midlertidigt ansat i henhold til ansættelsesvilkårene, og at udvælgelseskomiteen på grundlag af en sådan betingelse beslutter ikke at give adgang til interne udvælgelsesprøver for ansøgere, der ikke opfylder betingelsen. Det ændrer ikke noget herved, at ansættelsesmyndigheden ved fastsættelsen af betingelserne for at deltage i en udvælgelsesprøve har et vidt skøn. Det valg, der må foretages ved udøvelsen af dette skøn, skal således altid foretages på grundlag af de krav, der stilles til den pågældende stilling, og mere generelt under hensyntagen til tjenestens interesser. På baggrund af vedtægtens artikel 27 kan et ønske om at begrænse antallet af personer, der kan deltage i hver enkelt udvælgelsesprøve, ikke i sig selv udgøre en legitim interesse for institutionen. Den anfægtede betingelse er i strid med tjenestens interesser, som institutionen hævder at tjene, når den afholder interne udvælgelsesprøver med henblik på fastansættelse, idet den medfører, at man udelukker bestemte ansatte, som har en større anciennitet inden for tjenesten end andre ansatte, som får adgang til udvælgelsesprøven. Det forhold, at visse af de ansatte, der er blevet udelukket som følge af den anfægtede betingelse, vil kunne deltage i senere udvælgelsesprøver, er ikke tilstrækkeligt til, at det er i overensstemmelse med vedtægten at opstille en betingelse, der begrænser midlertidigt ansattes ret til at deltage i interne udvælgelsesprøver, uden at dette er påkrævet ud fra tjenestens interesser (præmis 39-53).

Henvisning til: Retten, 8. november 1990, sag T-56/89, Bataille m.fl. mod Parlamentet, Sml. II, s. 597, præmis 41, 42, 47 og 49; Retten, 28. marts 1996, sag T-60/92, Noonan mod Kommissionen, Sml. Pers. II, s. 443, præmis 43.

Konklusion:

Den af udvælgelseskomiteen ved den interne udvælgelsesprøve KOM/T/B/96 trufne afgørelse om ikke at give Armel de Kerros adgang til prøverne annulleres.

Den af udvælgelseskomiteen ved den interne udvælgelsesprøve KOM/T/C/96 trufne afgørelse om ikke at give Véronique Kohn-Bergé adgang til prøverne annulleres.

Kommissionen for De Europæiske Fællesskaber betaler sagens omkostninger.